**decalogul inimii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

imensitatea tuturor mărilor s-a adunat în ochii tăi

dragostea mea

dar turcoazul egeei

îl recunosc dintr-o mie de nelinişti

buzele trec uşor peste pleoapele închise

apele devin calme

în adâncul lor îngerii descoperă un alt cer

a cărei rezidentă visez să devin cândva

mă pierd goală în abisuri

mai adânci decât groapa marianelor

acolo unde perlele iubirii se nasc în stridii albastre

eu nu sunt decât o căutătoare de comori

martoră la întruparea unui mit

şi te întreb

merit toată această fericire

\*\*\*

mă scufund în necuprinsul ochilor tăi mari

şi văd căluţii de mare împletind perseide

ca-n noaptea când ai eclipsat luna

iar stelele ţi-au sărutat picioarele

cerşind un strop de lumină

să destrame întunericul

de pe faţa nevăzută a lumii

prind în căuşul palmelor

sirena trupului tău împodobit cu flori de lotuşi

ca nişte aripioare ale destinului

şi caut să descifrez misterul primăverilor în doi

să-mpart cu tine fiecare acord

ascuns în pelerina de ploaie a sufletului meu

un vivaldi curios şi temător

ioan grigoraș liliana trif